汴上書事
作者：張耒
朝代：宋

paragraphs: 荒陂浮雁啄寒水，古木老烏啼夕陽。
酒市喧呼人醉餘，叢祠歌舞歲豐穰。
黄花半落經寒雨，紅稻初堅得早霜。
倚岸老枝榆骨白，出林丹實柿肌黄。
空林啅起團驚鵲，槁葉悲啼有暗螿。
腰兔暮歸人臂隼，扣門問宿客擔囊。
貂裘西去衝寒早，澤國東歸寄夢長。
入洛自慚文價薄，却憑山水助清狂。